













ODLOK O PODALJŠANJU TRAJANJA ZAČASNEGA UKREPA ZA PREMOSTITEV ZAOSTRENIH VARNOSTNIH RAZMER ZARADI KADROVSKIH ALI PROSTORSKIH TEŽAV V ZAVODIH ZA PRESTAJANJE KAZNI ZAPORA

PREDLOG


EVA: 2026-2030-0062


I.	UVOD
1.	Razlogi in podlage za izdajo

Pravna podlaga:
Zakon o izvrševanju kazenskih sankcij (Uradni list RS, št. 110/06 – uradno prečiščeno besedilo, 76/08, 40/09, 9/11 – ZP-1G, 96/12 –ZPIZ-2, 109/12, 54/15, 11/18, 200/20 – ZOOMTVI, 141/22, 83/24, 85/25 in 10/26 – ZKOM; v nadaljnjem besedilu: ZIKS-1) v tretjem odstavku 10.b člena določa, da Vlada Republike Slovenije z odlokom, ki se objavi v Uradnem listu Republike Slovenije, ugotovi zaostrene varnostne razmere zaradi kadrovskih ali prostorskih težav v zavodih ter določi vrsto in način izvršitve enega ali več začasnih ukrepov in trajanje njihove veljavnosti tako, da so ti glede na kadrovske oziroma prostorske težave v zavodih nujni, primerni in sorazmerni za varovanje življenja in zdravja varovanih oseb in varstvo njihovih človekovih pravic in temeljnih svoboščin ter za zagotavljanje nemotenega dela v zavodih. Četrti odstavek navedenega člena določa, da če zaostrene varnostne razmere zaradi kadrovskih ali prostorskih težav v zavodih trajajo dlje kot tri mesece, Vlada Republike Slovenije z odlokom, ki se objavi v Uradnem listu Republike Slovenije, trajanje začasnih ukrepov na obrazložen predlog ministra, pristojnega za pravosodje, podaljša, vendar vsakič najdlje za tri mesece.

Rok za izdajo:
Poseben rok za izdajo tega odloka z zakonom ni določen.

Glavni razlogi za izdajo:
Generalni direktor Uprave Republike Slovenije za izvrševanje kazenskih sankcij (v nadaljnjem besedilu: URSIKS) je z dopisom št. 720-1893/2024/22 z dne 18. 9. 2026 ministra, pristojnega za pravosodje, obvestil, da so v zavodih za prestajanje kazni zapora še vedno zaostrene varnostne razmere zaradi kadrovskih in prostorskih težav v skladu z deseto alinejo 10. člena Zakona o izvrševanju kazenskih sankcij (Uradni list RS, št. 110/06 – uradno prečiščeno besedilo, 76/08, 40/09, 9/11 – ZP-1G, 96/12 – ZPIZ-2, 109/12, 54/15, 11/18, 200/20 – ZOOMTVI, 141/22, 83/24, 85/25 in 10/26 – ZKOM, v nadaljnjem besedilu: ZIKS-1).
 
Po določbi desete alineje 10. člena ZIKS-1 se šteje, da so varnostne razmere zaradi kadrovskih ali prostorskih težav v zavodih zaostrene, ko delež varovanih oseb na posameznega pravosodnega policista doseže 2,5 varovane osebe ali skupna zasedenost zavodov uradno ugotovljeno zmogljivost preseže za 20 odstotkov.
 
Na dan 18. september 2026 je v zavodih za prestajanje kazni zapora razmerje med varovanimi osebami in pravosodnimi policisti doseglo 2,83 varovane osebe na pravosodnega policista. S tem je presežena zakonsko določena meja za odreditev začasnih ukrepov, in sicer za 0,33 varovane osebe na posameznega pravosodnega policista.
 
Na navedeni dan so zavodi za prestajanje kazni zapora skupno zasedeni 105,93 odstotno  (uradno ugotovljena zmogljivost vseh zavodov skupaj je presežena za 5,93 odstotka), kar pomeni, da merilo, ki določa zaostrene varnostne razmere zaradi prostorskih težav, ni izpolnjeno.
 
Iz navedenega izhaja, da so varnostne razmere zaradi kadrovskih težav v zavodih za prestajanje kazni zapora še vedno zaostrene. Ker je v danih razmerah zakonsko določeno merilo preseženo, je bilo ocenjeno, da je z Odlokom Vlade Republike Slovenije treba podaljšati trajanje sprejetega začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora, in sicer za  tri mesece.
 
Z Odlokom o ugotovitvi zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora ter določitvi začasnih ukrepov (Uradni list RS, št. 87/24), z Odlokom o podaljšanju trajanja začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora (Uradni list RS, št. 2/25), z Odlokom o podaljšanju trajanja začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora (Uradni list RS, št. 25/25), z Odlokom o podaljšanju trajanja začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora (Uradni list RS, št. 53/25), z Odlokom o podaljšanju trajanja začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora (Uradni list RS, št. 78/25), z Odlokom o podaljšanju trajanja začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora (Uradni list RS, št. 2/26), z Odlokom o podaljšanju trajanja začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora (Uradni list RS, št. 242/26) in z Odlokom o podaljšanju trajanja začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora (Uradni list RS, št. 1174/26) je URSIKS z začasnim ukrepom, ki omogoča, da delo in naloge pravosodnega policista opravlja delavec uprave, ki je bil v preteklosti zaposlen na delovnem mestu pravosodni policist, uspelo omiliti kadrovsko stisko in zagotoviti opravljanje del in nalog pravosodnih policistov v večjem obsegu kot bi jih sicer. Zaradi pomoči navedenih zaposlenih je URSIKS pravosodnim policistom tudi lažje zagotovil posamezne pravice, na primer pravico do počitka, odmora in koriščenja letnega dopusta. Na podlagi tega ukrepa ima URSIKS sklenjenih devet dogovorov o opravljanju del in nalog z zaposlenimi, ki so bili v preteklosti zaposleni na delovnem mestu pravosodni policist, s čimer je vsaj začasno omilil kadrovske težave v zavodih za prestajanje kazni zapora in premagal največje izzive pri njihovem upravljanju. V zdajšnjih razmerah je pomoč zaposlenih, ki so nekoč že opravljali delo pravosodnega policista, izjemno pomembna, še zlasti ob dejstvu, da na trgu delovne sile ni mogoče dobiti kadra, ki bi bil pripravljen opravljati navedeno delo.
 
Za predlaganje podaljšanja začasnega ukrepa prekinitve prestajanja kazni zapora (10.č člen ZIKS-1) in uvedbo odloga nastopa kazni zapora ali nadomestnega zapora (10.d člen ZIKS-1) se generalni direktor in minister za pravosodje nista odločila, saj se je začasni ukrep, v skladu s katerim dela in naloge pravosodnega policista opravlja delavec uprave, ki je bil v preteklosti zaposlen na delovnem mestu pravosodni policist (10.c člen ZIKS-1), izkazal za najučinkovitejšega in bo po njuni oceni že s predlaganim začasnim ukrepom mogoče začasno zmanjšati kadrovske težave v zavodih za prestajanje kazni zapora ter največje izzive pri njihovem upravljanju do trajne ureditve razmer s predvidenimi sistemskimi ukrepi. 
 
URSIKS je s ciljem pridobitve dodatnih kadrov, predvsem pravosodnih policistov, že izvedel vrsto ukrepov in jih bo izvajal tudi v prihodnje.
 
V juliju 2026 je Center za poklicno izobraževanje (CPI) objavil Poklicni standard in Katalog standardov strokovnih znanj in spretnosti za nacionalno poklicno kvalifikacijo (NPK) »Pravosodni policist/pravosodna policistka. Konec septembra 2026 je predvideno  usposabljanje kandidatov za člane komisij NPK.
 
S spremembo sistemizacije s 1. avgustom 2025  je bilo sistemiziranih 160 delovnih mest pravosodnih policistov v V. tarifnem razredu, in sicer v enem nazivu (na podlagi  tretjega odstavka 55. člena Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih (v nadaljnjem besedilu: uredba). Sistemiziranih je bilo tudi 137 uradniških delovnih mest  v dveh nazivih na podlagi devetega odstavka 55. člena uredbe. S 1. avgustom 2025 je bilo tako 269 javnih uslužbencev premeščenih na nova delovna mesta sistemizirana v enem ali dveh nazivih, s čimer se jim je zvišal izhodiščni (in s tem končni) plačni razred na delovnem mestu. Še 28 javnih uslužbencev bo na taka delovna mesta premeščenih naknadno glede na delovne potrebe in druge objektivne dejavnike oziroma takrat, ko bodo izpolnili pogoje za premestitev na posamezno delovno mesto.
 
V spremembo sistemizacije s 1. decembrom 2025 je bila vključena večja sprememba organizacijske strukture, ki se je nanašala le na Zavod za prestajanje kazni zapora Ljubljana (Dobrunje). Poleg navedenega so se spremembe nanašale na druge organizacijske enote v URSIKS, in sicer:
 
- sistemiziranih je bilo 30 novih delovnih mest za že zaposlene javne uslužbence s spregledom izobrazbe, ki so na dan začetka uporabe Zakona o skupnih temeljih sistema plač v javnem sektorju (Uradni list RS, št. 95/24 in 12/26 – ZPPJUFT; v nadaljnjem besedilu: ZSTSPJS) zaposleni pri delodajalcih v javnem sektorju najmanj deset let oziroma petnajst let in izpolnjujejo  druge pogoje v skladu s 105. členom ZSTSPJS;
- sistemizacija delovnih mest je bila spremenjena zaradi delovnih in organizacijskih potreb v različnih organizacijskih enotah.
 
Uredba o notranji organizaciji, sistemizaciji, delovnih mestih in nazivih v organih javne uprave in v pravosodnih organih, ki je začela veljati s 1. januarjem 2026, določa, da se lahko naloge na uradniških delovnih mestih pravosodnih policistov v nazivih od petnajste do četrte stopnje opravljajo v enem nazivu, dveh zaporednih nazivih ali treh zaporednih nazivih, pri čemer so lahko za delovno mesto določeni tudi nazivi različnih kariernih razredov (četrtega in petega). Navedena določba omogoča sistemizacijo še dodatnih delovnih mest pravosodnih policistov v enem nazivu, in sicer tako v V. tarifnem razredu kot tudi v tarifnem razredu VI. in VII/1. V skladu z uredbo je URSIKS v letu 2026 pripravil dve spremembi sistemizacije, v katerih so vključene spremembe delovnih mest pravosodnih policistov v enem nazivu ali dveh nazivih. S sistemizacijama, ki sta začeli veljati 1. aprila oziroma 29. maja 2026, je bilo dodatno sistemiziranih 11 delovnih mest pravosodnih policistov v dveh nazivih in 49 delovnih mest pravosodnih policistov v enem nazivu.
 
V okviru vseslovenske promocije poklica pravosodnega policista oziroma pravosodne policistke je URSIKS tudi v letu 2026 nadaljeval in nadgradil sistematično izvajanje promocijskih ter predstavitvenih aktivnosti. Njihov namen je povečanje prepoznavnosti poklica, krepitev njegovega javnega ugleda in pridobivanje novih kandidatov za zaposlitev. Po vzpostavitvi sistema promocije v letu 2025 se je poudarek v letu 2026 premaknil od posameznih kampanj h kontinuirani, načrtovani in vsebinsko usklajeni promociji skozi celotno leto.
 
Po prvi celoviti nacionalni promocijski kampanji, izvedeni septembra 2025, je bila med 15. in 18. junijem 2026 izvedena druga nacionalna promocijska kampanja poklica pravosodnega policista. Kampanja je potekala na RTV Slovenija, Pro Plus, Siol.net in Media24 ter v nacionalnih tiskanih in regionalnih medijih. Z uporabo enotne grafične podobe in slogana »V ekipi je lažje. Skupaj delamo varno, odločno, pravično.« so bila predstavljena prosta delovna mesta, delo pravosodnih policistov ter pomen, odgovornost in možnosti kariernega razvoja znotraj URSIKS.
 
Poleg nacionalne kampanje je URSIKS stalno izvajal neposredne promocijske aktivnosti na terenu. V prvih sedmih mesecih leta 2026 je bilo izvedenih več kot 14 večjih promocijskih aktivnosti, med drugim Informativa 2026, zaposlitveni in karierni dogodki v Ljubljani, Celju, Kopru in Mariboru, predstavitve na osnovnih šolah v Velikem Gabru, Mariboru in Škocjanu, predstavitev v Vrtcu Kočevje, na Oratoriju v Prečni ter mladinskem taborjenju Gasilske zveze Grosuplje. Septembra 2026 je bil poklic predstavljen tudi na Festivalu poklicev v Kočevju. Za oktober so načrtovane predstavitve na kariernih sejmih v Ljubljani in Mariboru ter na dogodku Priložnost zame v Krškem. Promocijska dejavnost se je dopolnjevala tudi s sodelovanjem v dobrodelnem projektu DOS – Dobrodelno okoli Slovenije, pri katerem je kot ambasador sodeloval pravosodni policist Stanko Verstovšek.
 
Poseben poudarek je bil namenjen sodelovanju s srednjimi šolami, ki izvajajo program Tehnik varovanja. Na pobudo Ekonomske šole Celje je bil marca 2026 izveden strokovni posvet s predstavniki vseh slovenskih srednjih šol, ki izvajajo navedeni program. Namen posveta je bil vzpostaviti dolgoročno sodelovanje, oblikovati nove poti za vključevanje dijakov v zaposlitvene procese URSIKS ter proučiti možnosti vključitve vsebin o delu pravosodnih policistov in zaporskem sistemu v izobraževalni program. Jeseni 2026 so bile šolam posredovane tudi informacije o štipendijah za dijake 4. letnika programa Tehnik varovanja.
 
Pomemben razvojni korak je bil dosežen na področju digitalne promocije. Promocijske vsebine na uradni Facebook strani URSIKS so v analiziranem obdobju dosegle 673.794 ogledov in 164.436 uporabnikov. Kar 88,1 odstotka doseženih oseb predhodno ni spremljalo strani, največ zanimanja pa je bilo zaznanega v starostni skupini od 25 do 44 let, ki predstavlja eno ključnih ciljnih skupin pri pridobivanju novih kandidatov.
 
Rezultati zaposlitvenih postopkov kažejo nadaljevanje pozitivnega trenda. V času junijske kampanje je bilo objavljenih 26 prostih delovnih mest, na katera je prispelo 75 prijav kandidatov. To predstavlja povprečno 2,88 prijave na posamezno prosto delovno mesto. V primerjavi z izhodiščnim povprečjem 1,55 prijave pred začetkom intenzivnejših promocijskih aktivnosti gre za približno 86-odstotno povečanje zanimanja.
 
Ker se URSIKS kljub navedenim ukrepom še vedno spoprijema s pomanjkanjem pravosodnih policistov in glede na zahtevnost zdajšnjih razmer v zavodih za prestajanje kazni zapora, se Vladi Republike Slovenije predlaga določitev najdaljšega obdobja trajanja začasnega ukrepa, namreč nadaljnje tri mesece od poteka trajanja tega začasnega ukrepa. Ker je trajanje izbranega začasnega ukrepa v Odloku o podaljšanju trajanja začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora (Uradni list RS, št. 1174/26) določeno do 12. oktobra 2026, se s predlaganim odlokom določa, da se začasni ukrep podaljša za tri mesece, tj. do 12. januarja 2027.
 

2.	Ocena finančnih posledic predloga akta za državni proračun in druga javna finančna sredstva

Predlog nima posledic za državni proračun in druga javna finančna sredstva.

3.	Prikaz ureditve v drugih pravnih sistemih in prilagojenosti predlagane ureditve pravu Evropske unije

3.1	Prikaz ureditve v drugih pravnih sistemih

Drugi pravni sistemi niso bili predmet proučevanja.

3.2	Prikaz ureditve v pravnem redu Evropske unije

Predlog ni predmet usklajevanja s pravnim redom EU.

3.3	Prikaz ureditve v posameznih državah članicah Evropske unije

/

4.	Presoja posledic
4.1	Presoja administrativnih posledic

Predlog nima administrativnih posledic.

4.2	Presoja posledic za okolje, vključno s prostorskimi in varstvenimi vidiki

Predlog nima posledic za okolje.

4.3	Presoja posledic za gospodarstvo

Predlog nima posledic za gospodarstvo.

4.4	Presoja posledic za socialno področje

Predlog nima posledic za socialno področje.

4.5	Presoja posledic za dokumente razvojnega načrtovanja

Predlog nima posledic za dokumente razvojnega načrtovanja.

4.6	Presoja posledic za druga področja

Predlog nima posledic za druga področja.

4.7	Izvajanje sprejetega predpisa

Ni podatka.

5.	Prikaz sodelovanja javnosti

Gradivo ni bilo predmet sodelovanja z javnostjo.

Obrazložitev:
Gradivo je bilo poslano v usklajevanje deležnikom.




II.	BESEDILO ČLENOV
Na podlagi četrtega odstavka 10.b člena Zakona o izvrševanju kazenskih sankcij (Uradni list RS, št. 110/06 – uradno prečiščeno besedilo, 76/08, 40/09, 9/11 – ZP-1G, 96/12 – ZPIZ-2, 109/12, 54/15, 11/18, 200/20 – ZOOMTVI, 141/22, 83/24, 85/25 in 10/26 – ZKOM) Vlada Republike Slovenije izdaja

Odlok o podaljšanju trajanja začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora
1. člen
(podaljšanje trajanja začasnega ukrepa)

	Začasni ukrep opravljanja del in nalog pravosodnega policista s strani delavca uprave, ki je bil v preteklosti zaposlen na delovnem mestu pravosodni policist, določen z Odlokom o ugotovitvi zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora ter določitvi začasnih ukrepov (Uradni list RS, št. 87/24) ter podaljšan z Odlokom o podaljšanju trajanja začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora (Uradni list RS, št. 2/25), Odlokom o podaljšanju trajanja začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora (Uradni list RS, št. 25/25), Odlokom o podaljšanju trajanja začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora (Uradni list RS, št. 53/25), Odlokom o podaljšanju trajanja začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora (Uradni list RS, št. 78/25), Odlokom o podaljšanju trajanja začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora (Uradni list RS, št. 2/26), Odlokom o podaljšanju trajanja začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora (Uradni list RS, št. 242/26) in Odlokom o podaljšanju trajanja začasnega ukrepa za premostitev zaostrenih varnostnih razmer zaradi kadrovskih ali prostorskih težav v zavodih za prestajanje kazni zapora (Uradni list RS, št. 1174/26), se podaljša do 12. januarja 2027.
KONČNA DOLOČBA
2. člen
(začetek veljavnosti)

	Ta odlok začne veljati naslednji dan po objavi v Uradnem listu Republike Slovenije.

Št. [/2026] 

Ljubljana, dne 28. septembra 2026

EVA 2026-2030-0062

Vlada Republike Slovenije
Janez Janša
predsednik


III.	OBRAZLOŽITEV



IV.	PRILOGE

Priloge niso priložene.

